La majoria de subvencions atorgades al 2019 són per a entitats esportives i escoles
Dilluns, 19 Agost 2019 12:23
L’Ajuntament ha actualitzat l’apartat de subvencions del 2019 de l’Open Data. Segons aquesta eina, el consistori ha concedit 87 subvencions en el que portem d’any a una vintena d’entitats, associacions i centres educatius. L’entitat que ha obtingut més diners és l’Esportiu Rubí Futbol Sala amb un total de 100.000 euros. Encara no s’ha acabat el termini per demanar ajuts i subvencions i no totes les entitats han rebut els diners.
L’Esportiu Rubí Futbol Sala ha demanat 5 ajuts: un pel programa de manteniment d’adults dotat amb 29.000 euros, un de dinamització del pavelló de Can Rosès de 64.000, un per l’escola esportiva de 3.100 euros i dos més per les competicions esportives dotades amb 18.000 i 15.000 euros més.
En general, les entitats que més subvencions han rebut en el que portem d’any són les esportives. I així trobem que a la Unió Atlètica Rubí se li han concedit ajuts per valor de 85.000 euros, a la Unió Esportiva Rubí 61.000, al Cent-Patins 35.000 i a l’Escola de Futbol Can Mir 8.500 euros.
Les segones receptores d’ajuts municipals són les escoles públiques que rebran subvencions per valors d’entre 1.000 i 10.000 euros per a qüestions com el petit manteniment dels centres, ajuts al transport escolar o per a projectes pedagògics. Al 2019, l’escola a la que s’ha concedit ajudes més altes és el 25 de Setembre amb un total de 10.000 euros. A l’altra banda, l’escola que ha rebut una subvenció més baixa és Pau Casals amb 1.300.
La resta de subvencions atorgades en el que portem d’any s’han destinat a entitats solidàries el Fons Català per al Desenvolupament al que s’ha atorgat 23.000 euros o 24.000 per l’ASAV. Segons l'Opendata Frater Nadal hauria obtingut l'aprovació de dues subvencions per valor de 38.000 euros cadascuna però, segons informen fonts de l'entitat, només seria una subvenció que encara no ha estat rebuda.
Finalment, entitats culturals com l’Esbart rebrà subvencions per valor de 42.000 euros I l’associació de comerciants per 75.000.
Aquest any, el consistori ha elaborat un pla estratègic de subvencions 2019-2021 que també es pot consultar en línia.